«Halsa» har flere betydninger.

**Halsa** er ei bygd og en tidligere kommune på Nordmøre i Møre og Romsdal, som fra 1. januar 2020 er en del av Heim kommune i Trøndelag. Den grenset til Hemne i øst, og Surnadal i sør. Vest for Halsafjorden ligger Tingvoll og nord for Korsnesfjorden ligger Aure.

Spekkhoggeren Keiko holdt til i fjordene rundt Halsa. Keiko døde 12. desember 2003 og er gravlagt på land ved Taknesbukta i Arasvikfjorden. I dag er det ei stor gravrøys over gravstedet, opprinnelig satt opp av barn og unge fra Halsa, men den har blitt større etter hvert som turister har besøkt grava.

I 2010 og i 2017 ble Halsa kåret til årets ungdomskommune i Møre og Romsdal.

Navn og etymologi
-----------------

Kommunenavnet kommer av den gamle *Halsa* gård (Norrønt: 'Hǫlsyinjar'), hvor den første kirken ble bygget. Det gamle norrønne navnet består av to ord: *hals*, som sikter til eidet mellom Halsafjorden og Skålviksfjorden, og flertallsformen av *vin*, som betyr eng. Før 1918 ble navnet skrevet med e: Halse.

Generell informasjon
--------------------

Utsikt over Skålvikfjorden.
### Historie

Halsa ble etablert som et formannskapsdistrikt 1. januar 1838. 30 år senere, 1. januar 1868 ble en ubefolket del av Halsa overført til Straumsnes. 1. januar 1879 ble igjen en del av Halsa overført, denne gangen et område med 279 innbyggere til Stangvik. Året etter ble Torjulvågen, med sin befolkning på 240, overført til Tingvoll. 1. juli 1915 ble en del av Halsa med en befolkning på 114 overført til Åsskard. Nesten 50 år senere, 1. januar 1965, ble daværende Halsa kommune og fastlandsdelen av Valsøyfjord med sine 1 104 innbyggere slått sammen til den nye Halsa kommune. 1. januar 1976 ble området Aure sør for Vinjefjorden med sin befolkning på 158 overført til Halsa kommune. Halsa fikk sitt kommunevåpen 19. august 1988, med et motiv som representerer de tre fjordene i kommunen.

1. januar 2020 ble Halsa slått sammen med Hemne og deler av Snillfjord til den nye Heim kommune. Fra da av er Halsa en del av Trøndelag.

### Natur

Halsa ligger øst for Kristiansund ved Halsafjorden og Korsnes-/Areviksfjorden, og fra de sistnevnte skjærer Skålviksfjorden og Valsøyfjorden seg inn. Rundt disse fjordarmene ligger strekninger av lavt land, hvor innbyggerne i kommunen bor. Fra Skålvikfjorden går også lave eid mot nordøst og mot vest til kirkestedet Halsanaustan ved Halsafjorden. Ellers er Halsa berglendt med de høyeste toppene på grensen i sør, høyest er Hjelmen på 978 m. Berggrunnen består vesentlig av gneis. Furuskogen vokser opp til 400 m. Kommunens største øyer er: Valsøya, Bårsetøya og Volungøya.

### Skoler

Halsa har en ​barne- og ungdomsskole på Liabøen. Tidligere var det også en videregående skole i på Halsanaustan, men den ble nedlagt i 2001.

### Næringsliv

Jord- og skogbruk er de viktigste næringene. Halsa har også flere mindre industribedrifter, hvorav Vaagland Båtbyggeri er den største industriarbeidsplassen med ca. 40-50 ansatte. 

### Innbyggernavn

Innbyggerne i Halsa kommune har flere navn. For de som bor i det som tidligere var gamle Halsa kommune er Halsabygg navn som blir brukt på innbyggerne. De som bor på Halsanaustan kalles Halsalenning, de i Betna kalles Betning, og de på Vågland kalles Våglenning. For de som holder til i gamle Valsøyfjord kommune er Valsøyfjording navnet som blir brukt på innbyggerne. Dette henger igjen fra da det var to kommuner.

Kultur
------

Halsahallen (2015)
På Engan ved Valsøyfjorden ligger Geitbåtmuseet, som har om lag 40 trebåter til utstilling. Den eldste båten er fra 1700-tallet. Museet har et eget båtbyggeri som bygger klinkbygde båter.

### Kirker

* Halsa kirke, bygd i nærheten av Halsa sentrum i 1724.
* Valsøyfjord kirke, bygd på Otnes i 1863.

Politikk
--------

#### Kommunestyrevalget 2015

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Senterpartiet | 64,6 | +21,1 | 519 |  | 10 | +4 | 4 |
| Arbeiderpartiet | 21,4 | +2,5 | 172 |  | 3 |  | 1 |
| Høyre | 13,9 | +0,3 | 112 |  | 2 |  |  |
| Andre |  | –23,9 |  |  |  | –4 |  |
| Valgdeltakelse/Total | 65,3 % | 1 243 | 15 | 5 |
| **Ordfører:** Ola E. Rognskog (Sp) | **Varaordfører:** Ellbjørg Harriet Reiten (Sp) |
| Merknader: Kilde: valgresultat.no og Halsa kommune |

Kjente personer fra Halsa
-------------------------

* Jonas Hestnes (1869-1926), redaktør og politiker (V)
* Anders Todal (1883-1956), skolemann og politiker (V)
* Anne Karin Elstad (1938-2012), forfatter
* Kolbjørn Botten (f. 1942), visesanger
* Nina Valsø (1962-2002), norsk dramatiker
* Else-May Botten (f.1973), stortingsrepresentant (Ap) fra 2009
* Anne Karin Sundal-Ask (f.1973), kordirigent
* Geir Fjærli (f.1961), forsvarsekspert
* Johnny Engdal Silseth (f. 1982), kjent som Jaa9, norsk rapper/musiker

Referanser
----------

1. ↑  «Arealstatistikk for Norge». Statens kartverk. 27. februar 2018.
2. ↑  ; *Befolkning, 1. januar 2016*.
3. ↑  «Halsa er årets ungdomskommune i Møre og Romsdal - Nyheiter - Politikk - Møre og Romsdal fylkeskommune». *interweb.mrfylke.no*. Arkivert fra originalen 10. november 2019. Besøkt 10. november 2019.
4. ↑  Halsa årets ungdomskommune nrk.no 30.11.2010
5. ↑  Rygh, Oluf (1908). *Norske gaardnavne: Romsdals amt* **(norsk)** (13 utg.). Kristiania, Norge: W. C. Fabritius & sønners bogtrikkeri. s. 448.
6. 1 2 3 4 5  Olaf Kortner, Preben Munthe, Egil Tveterås (1979). *Store norske leksikon, bind 5*. Oslo, Norge: Kunnskapsforlaget. ISBN 82-573-0029-2. CS1-vedlikehold: Flere navn: forfatterliste (link)
7. ↑  Jukvam, Dag (1999). «Historisk oversikt over endringer i kommune- og fylkesinndelingen» (PDF). Statistisk sentralbyrå. Besøkt 26. juni 2012.
8. ↑  «Kommunevåpen». Halsa Kommune. Arkivert fra originalen 7. mars 2012. Besøkt 26. juni 2012.  «Arkivert kopi». Arkivert fra originalen 7. mars 2012. Besøkt 26. juni 2012.
9. ↑  Opheim, Aagot (2. oktober 2017). ««Heim» blir trolig nytt kommunenavn». *adressa.no*. Besøkt 6. oktober 2017.
10. ↑  «Skolene i Halsa». Halsa Kommune. Arkivert fra originalen 26. oktober 2017. Besøkt 26. juni 2012.

Eksterne lenker
---------------

* Halsa - Kulturnett Møre og Romsdal
* Halsa - Store norske leksikon
* iHalsa.no Nyheter og aktiviteter fra Halsa

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** GeoNames **·** Sentralt stedsnavnregister **·** Brønnøysundregistrene **·** MusicBrainz
 |